બાર જેટલાં કારણો છે, ભાજપ માટે કે ચૂંટણી ર૦૧૮ના અંતમાં કરાવી લેવી બારમાંથી છ કારણો પ્રાથમિક તબક્કાનાં છે અને બીજાં છ, અનુમાનલક્ષી છે. એક કારણ એવું છે કે હવે ર૦૧૪ની જેમ ર૮ર બેઠકો લોકસભામાં મળવી મુશ્કેલ છે. ગુજરાત, રાજસ્થાન, મધ્ય પ્રદેશ, છત્તીસગઢ અને ઝારખંડ, આ રાજ્યોમાં ભાજપની ૪૦થી પ૦ બેઠકો ઓછી થાય તેમ છે. બીજું કારણ એ છે કે અત્યાર સુધી સરકારે આપેલાં વચનો અને વાસ્તવિકતા વચ્ચે મોટી ખાઈ રહી છે. જેમ કે રોજગારી, ખેડૂતોની હતાશા! જે હવે પછીના બાર મહિનામાં પણ સાકાર થઈ શકે તેમ નથી. તો શા માટે રાહ જોવી? ત્રીજી આર્થિક સ્થિતિ. સરપ્લસ ફંડ મર્યાદિત છે. જીએસટીમાં સુધારા, બૅન્ક રિ-કૅપ યોજના, પેટ્રોલ-ડીઝલના વધતા ભાવ. આ બધાના કારણે આર્થિક શક્તિમાં વધારો થવાનો નથી. હવેનું ચોમાસું છેલ્લા બે ચોમાસા જેવું જ રહેશે તેમ માની ન શકાય. ચોથા કારણમાં એજ વસ્તુ છે કે ઓછા વરસાદના કારણે ગ્રામીણપ્રજાની લાગણી દુભાશે અને મતદાન પર અસર પાડશે. પાંચમા કારણમાં સત્તાધારી પક્ષ પાસે ચૂંટણી માટે સજ્જ થયેલાં સાધનો હોય જ અને આશ્ર્‌ચર્ય આપીને અડધી લડાઈ જીતી લેવાનું ચૂકવું ન જોઈએ. છેલ્લું અને છઠ્ઠું કારણ એ છે કે વધારે સમય આપીને વિપક્ષોને એક થવાની શા માટે તક આપવી?